Zásahy hliadok MsP v 15. týždni 
	V týždni od 12. apríla do 18. apríla 2010 preverovali hliadky mestskej polície v hlavnom meste 2268 udalostí. Medzi nimi bolo aj 229 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené prípady však možno zaradiť priestupky motoristov voči pravidlám bezpečnosti a plynulosti v cestnej premávke a takýchto priestupkov zistili a riešili v priebehu týždňa hliadky mestskej polície 1556. Na miestach vyhradených pre zdravotne postihnutých občanov bez oprávnenia stáť na nich odstavili svoje vozidlá dvaja vodiči. Trávnaté plochy si za miesto zaparkovania  pre svojho štvorkolesového tátoša zvolilo 42 vodičov.
	V oblasti porušení pravidiel verejného poriadku zistili hliadky MsP 8 prípadov. Na telefonáty v ktorých volajúci poukazovali na prípady rušenia nočného pokoja zasahovali mestskí policajti 22 krát a v stanovených prevádzkových hodinách nestihli svoje zariadenia uzatvoriť zodpovedné osoby 11 krát.
	Na príslušné úrady v priebehu týždňa nahlásili jednotlivé stanice 10 starých vozidiel. Majitelia psov štatistiku mestskej polície doplnili o 27 nových prípadov.
	Značná časť porušení opäť súvisela s porušovaním všeobecne záväzných nariadení o čistote a poriadku – 128 priestupkov, ako aj konzumáciou alkoholických nápojov na verejných priestranstvách – 97 zistení. Fajčiari porušovaním zákona na ochranu nefajčiarov tento porušili na zastávkach mestskej hromadnej dopravy so zapálenou cigaretou v ruke 75 krát. Prípady obťažovania okoloidúcich žobrákmi zistili a riešili hliadky MsP 8 krát.
	Štatistika mestskej polície za sledovaný týždeň ďalej prezrádza, že najviac priestupkov sa stalo na Viedenskej ceste a to 99. Blokovacie zariadenia na nesprávne parkujúce vozidlá založili hliadky 729 krát a vozidlá priestupcov skončili po odstránení v areáloch odťahovacích služieb 149 krát.